אנשים ומחשבים

קבוצת אנשים ומחשבים עוסקת בהוצאה לאור ובהפקת כנסים בתחום המחשוב. היא בעלת אתר האינטרנט PC.co.il הנושא את שם הקבוצה, העוסק בחדשות ובחידושים מעולם המחשוב.

== על הקבוצה ==
לקבוצת אנשים ומחשבים שלושה עיסוקים עיקריים: עיתונות מודפסת, מדיית אינטרנט וחברת הכנסים והאירועים. הקבוצה מפעילה 12 פורומים מקצועיים לקהילת ה-ICT, בהם פורומים למנמ"רים, מנכ"לים, מומחי אחסון, מנהלי אתרי אינטרנט ואחרים. לצד זאת עורכת החברה כנסים מקצועיים וכנסי לקוחות והיא נחשבת כיום למובילה בתחום. 

אנשים ומחשבים היא גם חברת ההפקות הגדולה ביותר של כנסים ואירועי היי-טק בישראל. מפיקים אירועים ללקוחות בינלאומיים ולחברות מקומיות רבות בפרט. הכנסים המקצועיים, שעוסקים בתחומי טכנולוגיות וסקטורים ספציפיים, נהיו פופולריים עד כדי כך, עד שרבים מהם הפכו כבר מזמן למסורת שנתית. דוגמאות בולטות לאירועים כאלה הם CyberSec, InfoSec, DevCon, eGov, mPay, Agile ועוד. האירועים של אנשים ומחשבים, שמפגישים יחד את אנשי ה-IT, המחשוב והטכנולוגיה המובילים בישראל ובעולם, הם גם המקום שבו מכריזים על הזוכים בתחרויות השנתיות היוקרתיות, Webi, IT ו-Mobi, בהן מוענקים תארים כגון: המנמ"ר המצטיין של השנה, פרויקטי IT המצטיינים של השנה, האפליקציה המצטיינת של השנה וכו'.

==היסטוריה==
החברה הוקמה בשנת 1981 על ידי בני הזוג פלי ודליה פלד ומשה אלון (שפרש בשנת 1984 כדי להשתתף בהקמת חברת "כלנית"). ב-18 בנובמבר 1981 יצא לאור הגיליון הראשון של כתב העת "אנשים ומחשבים" בפורמט טבלואיד. בתחילה הופיע העיתון כדו-שבועון ולאחר מספר גיליונות הפך לשבועון. הקבוצה הגיעה להסכמי תוכן עם קבוצת המדיה האמריקנית CMP InformationWeek, שבעקבותיהם שונה שם השבועון ל-InformationWeek, אם כי עיקר תוכנו עוסק בישראל. כיום הוא מפורסם אלקטרונית מדי שבוע וגרסה נוספת מודפסת אחת לחודש. 

לצד השבועון החלה החברה בשנת 1989 להפיץ "עיתוני פקס", שנשלחו בפקס מדי בוקר לאנשי התעשייה. עם התפתחות הטכנולוגיה הפך עיתון הפקס לעיתון וירטואלי, Daily Maily, שמופץ כיום (2009) לכ-90,000 קוראים בתחום המחשוב. כמו כן מפיצה הקבוצה את הירחון PC PLUS, שמכיל חומרי מקור וחומר מתורגם מהירחון הבריטי. בנוסף הפיקה את הגרסה הישראלית של ירחון העסקים האמריקאי "ביזנס 2.0" של תאגיד טיים וורנר עד לסגירתו ב-2007, ואת כתב העת 32Bit בשנות התשעים. 

ב-2019 השיקה הקבוצה פודקאסט בשם אנשים ומחשבים. 

בין העורכים ואנשי תקשורת בולטים שליוו את הקבוצה מאז ועד היום: רני רוגל שהיה מנכ"ל העיתון ועורכו, דודי גולדמן, ניסו כהן, דוד גורדון ודן בילסקי.

== תערוכות בינלאומיות ==
בנובמבר 1999 ערכה החברה לראשונה את תערוכת המחשבים הבינלאומית קומדקס בישראל. התערוכה זכתה לשיא של 30,000 מבקרים במהלך שבוע התערוכה ולביקורים של אנשי עסקים בכירים רבים מישראל ומהעולם. בנוסף נערך במסגרת התערוכה כנס "מזרח תיכון חדש", ביוזמת השר לשיתוף פעולה אזורי שמעון פרס, אליו הוזמנו חברות תוכנה פלסטיניות. במוקד הכנס עמד החזון של פרס על הקמתה של תעשיית היי-טק פלסטינית לצד הישראלית שתפעל בשיתוף פעולה.

תערוכת קומדקס נערכה שוב בספטמבר 2000. בשנה זו הוקם ביתן בו הציגו 16 חברות תוכנה מהרשות הפלסטינית. תערוכת קומדקס נערכה בישראל בפעם השלישית והאחרונה בדצמבר 2001.

== קישורים חיצוניים ==
* 
* [https://web.archive.org/web/20071023203621/http://www.mefik.co.il/nl_article.asp?article_id=8 הנמר והקוסמת], כתבה על הקבוצה לרגל 25 שנה להיווסדה, מגזין "מפיק".
* [http://www.pc.co.il/about-us/ דיילי מיילי] מגזין האינטרנט היומי 
* [https://events.co.il/ אתר האירועים] המקום בו מפורסמים כלל הכנסים הרשמיים
* [https://web.archive.org/web/20160305020347/http://startupmania.co.il/ סטארטאפמניה] בלוג סטארטאפים ישראליים
* [http://www.pc.co.il פורטל הייטק, חדשות, טכנולוגיות] פורטל המחשוב מבית אנשים ומחשבים
* [http://www.pc.co.il/wp-content/Gillaion-BIG.jpg הגיליון הראשון של "אנשים ומחשבים"]
* [https://open.spotify.com/show/7AO5ZGRRzKop7yc319rXXS?si=HpSQkhv4Rz-PIS-hFBRy1Q הפודקאסט אנשים ומחשבים בספוטיפי]
* 
* 
* 

==הערות שוליים==

קטגוריה:גבעתיים: חברות
קטגוריה:ישראל: כתבי עת בנושא מחשבים
קטגוריה:המחשוב בישראל